**Resolusjon fra årsmøtet i Norges Bondelag 2012 (utkast 14/6, kl 14.40)**

**Økt norsk matproduksjon – hva må til?**

**Klare politiske mål**

Norske forbrukere ønsker norsk mat. Bøndene over hele landet er klare til å gjøre jobben. Vi krever rammebetingelser som gjør det mulig.

Stortinget har vedtatt ambisiøse mål for norsk matproduksjon med en økning i takt med befolkningsveksten. Etter 2005 har matproduksjon økt med 1,5 prosent, samtidig har befolkningsveksten vært nesten 8 prosent. Regjeringens tilbud i årets jordbruksoppgjør vil ikke føre til økt matproduksjon.

Regjeringa og stortingsflertallet har slått fast at inntekt er det viktigste virkemiddelet for å nå de jordbrukspolitiske måla. Årsmøtet i Norges Bondelag krever et taktskifte i inntekts- og velferdspolitikken gjennom en videreutvikling av regjeringens politikk.

**Utnytt handlingsrommet for tollvernet**

Et velfungerende tollvern er avgjørende for å kunne øke matproduksjonen i tråd med målsettingene i landbruks- og matmeldinga, og bidra til verdiskapinga i fastlands-Norge.

Årsmøtet i Norges Bondelag forutsetter at regjeringen i statsbudsjettet for 2013 sikrer norsk matproduksjon og næringsmiddelindustri ved å utnytte handlingsrommet for tollvernet.

**Jordbruksforhandlingene må gi uttelling!**

Årsmøtet i Norges Bondelag forutsetter at jordbruksforhandlingene i 2013 reduserer inntektsforskjellene mellom landbruket og andre grupper i samfunnet betydelig. Budsjettmidlene til matproduksjon utgjør en stadig mindre andel av statsbudsjettet, og er nå bare 1,3 prosent. For å øke matproduksjon over hele landet og sikre landbruket inntektsvekst, må budsjettmidlene økes.

**Landbruket må på dagsorden før valget i 2013**

Landbrukets politiske posisjon må styrkes. Årsmøte i Norges Bondelag vil påvirke landbruks- og matpolitikken partiene går til valg på, og forankre den norske modellen. Matvare-situasjonen må settes på dagsorden, slik at dette får større betydning ved valget.

**Det handler om politisk vilje og handling!**